Agder politidistrikt har i en periode overvåket miljøet med bistand fra nabodistriktene. I tillegg til de som ble pågrepet, mistenker politiet at rundt hundre personer er involvert, melder TV 2.

Den antatte 23 år gamle hovedmannen ble pågrepet i begynnelsen av november i fjor. I tillegg til 23-åringen som er varetektsfengslet, er ti medhjelpere samt 17 mottakere eller underselgere av narkotikaen, pågrepet. Den yngste er under 18 år.

Les også: Fant én kilo amfetamin i bagasjerommet

– Under den antatte hovedmannen er det opptil ti medhjelpere som blant annet skal ha kjørt ut dopet til Flekkefjord i vest og Risør i øst. Vi mistenker også 17 personer som er mottakere, sier politiadvokat Jørgen Henriksen i Agder politidistrikt.

Pakker med 100 gram amfetamin var godt merket. Dette beslaget ble gjort i en bil i Mandal 3. oktober 2015. Foto: Politiet

Politiet har beslaglagt dyre biler som de mener er brukt for å kjøre amfetamin og hasj til skogsdepoter over hele Sørlandet. Minst fem slike steder skal ha blitt brukt.

De forseggjorte amfetaminpakkene er merket med en kobraslange og en kjemisk formel. Politiet sier det nesten minner om noe hentet fra TV-serien «Breaking Bad».

– Vi har aldri opplevd lignende og meg bekjent har vi aldri sett slik merking av narkotika i Norge tidligere, sier politioverbetjent Thor Atle Pedersen, avsnittsleder for organisert kriminalitet i Agder politidistrikt.

Ifølge den antatte hovedmannens forsvarer, advokat Knut Ditlev-Simonsen, har hans klient erkjent noe, men er ikke enig i omfanget politiet tillegger saken.